Виктор Добрянскый

**Виктор Добрянскый** — грекокатолицкый священик, педагог, културный и политичный дѣятель русинофилской ориентации, публициста и организатор школства, старшый брат Адолфа Добрянского.

## Образованя
Родив ся 3.марца 1816 в Рудльовѣ, Врановскый округ, жупа Земплин, Австрийска империя в родинѣ грекокатолицкого священика Ивана Добрянского и Шарлотты Сепешгазиовой, котра походила з нѣмецкых колонистох, циже про него нѣмецкый язык и русинскый были материнскыма. В Левочи выходив гимназию, пак абсолвовав теологию и филозофию на высшой школѣ во Вѣдню. 

## Културно-политична активность
Працовав яко префект интерната про дѣтей схудобнѣлого земянства (1840-1847), а од року 1847 — секретарь епископа Пряшовской грекокатолицкой епархии,  радник и нотарь конзистории. В часѣ револуции рр. 1848-1849 быв вплывным каноником Пряшовской грекокатолицкой епархии и быв меджи тыма немногыма числом русинскыма интелигентами, котры прияли револуцию з великыма надѣями на то, же ей идеалы и цѣли послужать на хосен и народностным меншинам Мадярщины. Од представительох мадярской векшины вшакже не находив порозумѣня, а его усилованя о розвой русинского школства и културы были означованы як «панславизм». Про то он и его сполочници гледали порозумѣня во Вѣдню: 13. октобра 1849 быв на челѣ русинской делегации, сповномочненой епископом Осифом Гаганцьом, котра была прията императором Францом Йозефом І. и передала му *Меморандум Русинох угорскых*, быв ай едным з авторох того меморандума. Меморандум обсяговав 10 пунктох, в котрых были жаданя о ровны права Русинох з иншыма народностями, вытворѣня окремого Русинского округа з урядниками русинской народности, або овладаючыма русинску бесѣду, заведжѣня русинского языка як языка школной выукы и администрации в Русинском окрузѣ, вытворѣня гимназии и русинской академии в Ужгородѣ, выданя Русинского Вѣстника во Вѣдню, русинскы капланы в тых военскых еднотках, де вояци восточного обряда чинять векшину, ровна платня про русинскых урядникох, учительох, священикох и канторох, як в иншых частях монархии. 

Дакотры з тых жадань были зреализованы. Уж  15. октобра 1849 быв вытвореный Ужгородскый цивилный округ, а другым окружным референтом и управительом канцеларнѣ округа быв менованый Адолф Добрянскый. Были менованы русинскы урядникы, заведеный «руськый» язык до административы, выписаны триязычны надписы в публичных просторах: мадярскы, нѣмецкы и «руськы», а «руськый» язык быв заведеный яко предмет до середных школ. Хоть тот «руськый» язык подля представ Добрянского мав быти чистый великорусскый, але не быв уж з той простой причины, же урядници, учителе, священици знали лем свой мѣстный язык. Школным инспектором округа быв менованый Виктор Добрянскый. 

Русины Земплина, Шариша и Спѣша жадали, обы были припоены к Ужгородскому цивилному округу. Але по неповных пятьох мѣсяцях, 3. марца 1850 быв Адолф Добрянскый одволаный и повѣреный иншыма функциями, а новоствореный округ де факто перестав фунговати. Виктор Добрянскый быв менованый Школным радником до Кошиць (1850-1852). В Кошицкой гимназии организовав выуку «руського» языка и читав там курс грецкого языка. Продовжовав выступовати з публицистичныма статьями на политичны, културны и просвѣтны темы в *Вѣстнику для Русиновъ Австрійской державы*, выдаваном во Вѣдню.

## Конець живота

Виктор Добрянскый быв локал-патриотом, не быв согласный з крайным панславизмом свого брата. Од зачатку револуции вѣровав в ей идеалы и в то, же будуть они еднако служити и Русинам.
В новинцѣ Budapesti Híradó з дня 27. юна 1848 писав:
О то вецей быв скламаный политиков державы, психично захворѣв и 3. марца 1860 пробовав застрѣлити ся з пиштолѣ. Умер 12. юна 1860, 44-рочный. Покоить ся в криптѣ Пряшовского катедралного храма, около А.&nbsp;Духновича.

## Выхоснованы жерела и одказы
* **Magocsi, Paul Robert.** Chrbtom k horam. Dejiny Karpatskej Rusi a karpatských Rusínov. UNIVERSUM. Prešov, 2016. .  Сс. 154–159. 
* Добрянський Віктор. //**Алмашій, Михайло.** Русинська педагогічна енциклопедія. Ужгород, 2005. . Сс.  87–86.  
* **Аристовъ Ф. Ф.** Карпато-русскіе писатели. Изслѣдованіе по неизданнымъ источникамъ. Томъ первый. Москва, 1916. С. 149.
* Добрянскый Адолф. Добрянський Віктор. //**Ковач Ф.** и др. Краєзнавчий словник русинів-українців. Пряшівщина. СРУСР. Пряшів, 1999. . Сс. 116–117.  
* Добрянский Виктор. //**Поп, Иван.** Энциклопедия Подкарпатской Руси. Ужгород: Изд-во В.Падяка, 2001. 431 с. .  С. 158.
* Виктор Добрянскый на сайтѣ '''''Rodovid.''''' Вычитане 17.12.2017 

## Додаточны жерела
* Заклинський К. Віктор Добрянський. Дукля, 1967,  ч. 4.  
* Добрянський Віктор Іванович. //Павленко Г. В. Діячі історії, науки і культури Закарпаття. Малий енциклопедичний словник. Ужгород, 1999. .  
* Рудловчак О. Справжній слов’янин. //Народний календар 1991. Братіслава-Пряшів-Ужгород. 1990. Сс. 58–60.  

## Референции

Катеґорія:Русиньскы народны дїятелї
Катеґорія:Русиньскы церьковны дїятелї
Катеґорія:Русиньскы педаґоґы